Soektog na vermiste seun (9) afgelasMfundo Hlophe toe hy jonger was. Foto: Verskaf Die polisie het ŉ soektog afgelas na ŉ negejarige seun wat Donderdag spoorloos verdwyn het. Kol. Thembeka Mbele, provinsiale polisiewoordvoerder van KwaZulu-Natal, het Dinsdag gesê die seun, Mfundo Hlophe, is ongedeerd opgespoor en met sy familie herenig. Mfundo is Donderdag die laaste keer teen 16:30 op bure se plaaswerf in die Mgekayi-reservaat in die KwaMsane-omgewing gesien. Hy het die bure se woning verlaat en nooit by die huis opgedaag nie. “Daar is intussen vasgestel dat Mfundo en sy boetie op pad huis toe water gaan haal het. Mfundo het besluit om in die bos te gaan speel. Hy het nie tred gehou met die tyd nie, dit het donker geword en hy het gesukkel om terug te keer na sy huis toe,” het Mbele gesê. ŉ Lid van die gemeenskap het gesien die seun lyk verdwaald en het hom na haar huis geneem aangesien dit laat en donker was. Die seun is daar versorg totdat sy familie met die hulp van die gemeenskap en polisie opgespoor is.